**LIASET**

Liaset er heimste stølen til gardane Holven og Trå, og ligg like ved bilvegen over Espelandsdalen. Her beitte dei på båe sider til riksvegen, mot Langegarden som var skilje mot Skrivargarden/ Prest-garden. Dei buførde inn her kring Jonsok, og det heite seg at dei på Dale ikkje hadde rett til å sleppe sine dyr før Holven og Trå var komne til Liaset. Her var dei kring to veker, og om lag 10.juli buførde dei til Olastøl. På Liaset hadde kvar brukar sine træe som vart hausta. I nyare tid er det berre brukarane på bruksnr 2 som har slege træet sitt. Han har også fulldyrka ein del. Andre brukarar på Liaset har og gode vilkår for nydyrking. Lars O. Holven har fortalt om når dei slo på Liaset, og at alle både yngre og eldre overnatta i løa. Dei var arbeidstrøytte, og det varde ikkje lenge før dei eldste raut godt, Eli syster klaga på bestefaren. Han raut så hellene klirra på taket!

GOD TUR!

Granvin Turlag

Kjelde : «*Stølane i Granvin» av Torbjørn Seim og lokalkjende*